次韵劉京兆石林亭之作石本唐苑中物散流民間劉購得之
作者：蘇軾
朝代：宋

paragraphs: 都城日荒廢，往事不可還。
惟餘古苑石，漂散尚人間。
公來始購蓄，不憚道里艱。
忽從塵埃中，來對冰雪顔。
瘦骨拔凜凜，蒼根漱潺潺。
唐人惟奇章，好石古莫攀。
盡令屬牛氏，刻鑿紛斑斑。
嗟此本何常，聚散實循環。
人失亦人得，要不出區寰。
君看劉李末，不能保河關。
況此百株石，鴻毛於泰山。
但當對石飲，萬事付等閑。